Egy 15 éves lány és két anyuka is a manchesteri merénylet áldozatai között
Két fontos bejelentést is tett az Iron Lady.
A hétfő esti manchesteri terrortámadás újabb áldozatait nevezték meg szerdán a hatóságok és a hozzátartozók.

Életét vesztette a 15 éves Olivia Campbell, közölte édesanyja. Charlotte Campbell a Twitteren azt írta,

  nyugodj békében drága gyönyörű kislányom... Nagyon-nagyon hamar elmentél, énekelj az angyalokkal és mosolyogj örökké. Anya nagyon szeret téged.

Olivia családja kedden egész nap kereste a kislányt abban reménykedve, hogy a többtucatnyi sérült egyike és kórházban ápolják.

Szintén elhunyt Alison Howe és Lisa Lees.

A két nő a Manchester Aréna folyosóján várt 15 éves gyermekeikre. A Mirror információi szerint a lányok biztonságban vannak.

Lee Hunter, Lisa Lee fiútestvére a Facebookon úgy fogalmazott,

  azoknak, akik nem tudják, Lisa elment, de sosem felejtjük. Szeretlek Lisa. Nagyon fogsz hiányozni.

A hatóságok korábban megerősítették, hogy a 8 éves Saffie Rose Roussos, a 16 éves Georgina Callander és a 26 éves John Atkinson is életét vesztette. A lengyel külügyminisztérium tájékoztatása szerint két lengyel állampolgár is elhunyt a robbantásban.

Theresa May brit miniszterelnök kedden este a legmagasabb szintre emelte a terrorkészültséget az országban.

A merénylő néhány napja tért vissza az Egyesült Királyságba Líbiából.
manchester